Grace Kelly

D**'Grace Patricia Kelly**, gebuer den 12. November 1929 zu Philadelphia an den USA, a gestuerwen de 14. September 1982, méi spéit **Prinzessin Gracia Patricia vu [[Monaco]]**, war eng US-amerikanesch a monegassesch Schauspillerin mat irischen Originnen a koum duerch hir Hochzäit mam Prënz Rainier III. vu Monaco op de monegassechen Troun.

## Hir Jugend
Grace Kelly war eng Nokomme vu kathouleschen irischen Emigranten. Hire Grousspapp konnt säin „amerikaneschen Dram“ realiséieren an als Auswanderer d'Familljeverméigen opbauen. Hire Papp, den John B. Kelly Sr., krut 1920 eng olympesch Goldmedail. Hir Mamm huet aus Preisen gestaamt.

Hire Brudder, John jr, gouf Buergermeeschter vu Philadelphia.

Hir Schoulen huet si an der *Ravenhill Academy of the Assumption* zu Philadelphia an an der *Stevens School* zu Chesnut Hills absolvéiert. Scho mat 12 Joer krut si bei den *Old Academy Players of East Falls*, Schauspillunterricht. Vun 1947 bis 1949 huet si op der *American Academy of Dramatic* zu New York studéiert.

## D'Schauspillerin
Mat 17 Joer wollt si Schauspillerin ginn. Obschonn hir Elteren dogéint waren huet si Modell fir Coca-Cola a Colgate gestane fir kënnen hir Schauspillcoursen zu New York ze finanzéieren. Den éischte Film an deem si mat 22 Joer matgespillt huet war *[[Fourteen Hours]]* (1951). E Joer méi spéit krut si d'Haaptroll am *[[High Noon]]*, e Western mam Gary Cooper.

1953 huet si mam Clark Gable an Ava Gardner den dramatesche Libesfilm *[[Mogambo]]* gedréint, wou si fir den Oscar vun der beschter weiblecher Nieweroll nominéiert gouf. Duerno huet si an dräi Filmer vum Alfred Hitchcock matgespillt: *[[Dial M for Murder]]*, *[[Rear Window]]* an *[[To Catch a Thief]]*.

1955 krut si den Oscar als bescht Actrice am Film *[[The Country Girl]]*.

## Prinzessin vu Monaco
De Prënz Rainier III. vu Monaco huet d'Grace Kelly fir d'éischt begéint wéi hien zu Cannes d'Dréiaarbechte vum Film *To Catch a Thief* vum Hitchcock besicht huet. Si hu sech erëmgesi wéi de Paris Match duerno e Fotos-Termin am fürstleche Palais organiséiert hat. Duerch d'Vermëttlung vum Pater Tucker, en irische Geeschtleche vu Philadelphia a Beichtvater vum Prënz, gouf de Rainier fir d'Chrëschtfeierdeeg bei d'Famill Kelly invitéiert. Wärend dësem Séjour hu si sech besser kenne geléiert an hir Verlobung bekannt ginn. D'Grace dréint nach hire leschte Film *[[High Society]]* (1956), eng Comédie musicale mam Bing Crosby a Frank Sinatra, deen e Frënd vun der Famill Grimaldi gouf a méi spéit Dafpätter vun der Stéphanie vu Monaco.
 
Nom ziville Mariage deen Dag virdru goufe si den 19. Abrëll 1956 an der Kathedral Saint-Nicolas vu Monaco vum Äerzbëschof Gilles Barthe bestuet an aus dem amerikanesche Filmstar gouf d'Fürstin Gracia Patricia vu Monaco. Vun deem Moment un huet si all Offerte vun der Filmbranche refuséiert, karitativ Aufgaben iwwerholl a sech als Kënschtlerin betätegt.

D'Grace Kelly an de Prënz Rainier III. kruten 3 Kanner:
# Caroline Louise Marguerite, * 23. Januar 1957.
# Albert Alexandre Louis Pierre, Ierfprënz a „Marquis des Baux“, * 14. Mäerz 1958, Prënz vu Monaco zanter dem 6. Abrëll 2005.
# Stéphanie Marie Élisabeth, *  1965.

## Hiren Doud

Vläicht war et duerch en Hiereschlag, datt si d'Kontroll iwwer hire Rover P6 verluer huet, wéi si vun der Residenz "Rocagel", déi op den Héichte vu Monaco läit, wollt heemfueren. Hiren Auto koum an enger schaarfer Kéier um Cap d'Ail vun der Strooss (CD 37) of an ass 50 Meter déif erofgefall fir um Parking vun enger Villa leien ze bleiwen. De 14. September 1982 ass si un de Follege vun hire Blesse gestuerwen. D'Prinzessin Stéphanie, déi bei hir am Auto war, gouf schwéier blesséiert.

Den 18. September gouf d'Gracia Patricia an der Absis vun der Kathedral vu Monaco begruewen. Ronn 800 invitéiert Trauergäscht, dorënner hir Gesëschter, vill fréier Filmkolleegen a Membere vun den Herrscherhaiser, hu si op hirem leschte Gank begleet.

Zur Erënnerung un de 25. Anniversaire vum trageschen Doud vun der Prinzessin Gracia vu Monaco huet de Fürstentum eng 2€ Gedenkmënz erausginn. Déi Mënz koum den 12. Juli 2007 an enger Oplo vun 20.000 Exemplairen eraus, wouvun der nëmme 16.000 an den Ëmlaf koumen.

## Filmographie
* 1951: *[[Fourteen Hours]] (Vierzehn Stunden)* vum Henry Hathaway
* 1952: *[[High Noon]] (Zwölf Uhr mittags)* vum Fred Zinnemann
* 1953: *[[Mogambo]]* vum John Ford
* 1954: *[[Dial M for Murder]] (Bei Anruf Mord)*, vum Alfred Hitchcock
* 1954: *[[Green Fire]]* vum Andrew Marton
* 1954: *[[Rear Window]] (Das Fenster zum Hof)*, vum Alfred Hitchcock
* 1954: *[[The Country Girl]] (Ein Mädchen vom Lande)* vum George Seaton
* 1954: *[[The Bridges at Toko-Ri]]* vum Mark Robson
* 1955: *[[To Catch a Thief]] (Über den Dächern von Nizza)*, vum Alfred Hitchcock
* 1956: *[[The Swan]]* vum Charles Vidor
* 1956: *[[High Society]]* vum Charles Walters
* 1959: *[[Glück und Liebe in Monaco]]*, vum Hermann Leitner mam Germaine Damar a Claus Biederstaedt

## Um Spaweck

* Site vum Palais vu Monaco